Folketing
2009-03-12

Regeringen indgik i februar måned sidste år en aftale med Dansk Folkeparti, Det Radikale Venstre og Ny Alliance om en jobplan. Formålet var at tiltrække højt kvalificeret arbejdskraft til landet med særlig fokus på de områder, hvor Danmark mangler arbejdskraft. Når man som land skal tiltrække talent, er det ikke bare en enkelt person, der skal se en fordel i at have en karriere i Danmark. Der følger noget med, nemlig familien, og man ved, at de fleste udstationeringer, der går galt, faktisk skyldes, at familien ikke trives. Når børnene ikke har det godt, har ingen det godt, skulle jeg hilse og sige. Derfor valgte man også i sin tid at lade det indgå i aftalen, at der skulle være lettere adgang til videregående uddannelse for de medfølgende børn. Nu er der altså sket meget på et år, og det er jo ikke ligefrem historier om manglende arbejdsløshed, der rydder forsiden på aviserne i øjeblikket.